पटना : राज्य सरकार सबटा 250 अंगीभूत कालेज क शिक्षक आ कर्मचारी लेल वेतन भुगतान सुनिश्चित करबा लेल नवका व्यवस्था लागू क रहल अछि। आब अनुदान क राशि कालेज क बैंक एकाउंट मे सीधा जाएत। एहि स विधिवत ढंग स सृजित पद पर नियुक्त शिक्षक आ कर्मचारी टा कए वेतन भेट सकत। सरकार स भेटल राशि क एकटा हिस्सा बिना पद क काज क रहल कर्मी पर खर्च होइत रहल अछि।
 एखन तक सरकार द्वारा अनुदान क राशि विश्वविद्यालय मुख्यालय कए देल जाइत रहल अछि। विश्वविद्यालय प्रशासन एहि राशि कए कालेज कए दइत छल। एहि प्रक्रिया क असर वेतन भुगतान मे विलंब क रूप मे सामने सेहो आबि रहल छल। भुगतान स संबंधित कई तरह क विसंगति सेहो सामने आबि रहल छल। नव व्यवस्था मे हुनके टा वेतन खाता मे जाएत जे सृजित पद पर नियुक्त छथि।
 शिक्षा विभाग एहि संबंध मे कुलसचिव आ प्राचार्य क संग बैसार केने छल। एकर बाद वेतन भुगतान क इ नव व्यवस्था कए अपनेबाक निर्णय भेल अछि। बैसार मे तय भेल छल जे एकरा फरवरी स प्रभावी कैल जाए। शिक्षा विभाग क विशेष सचिव संजीवन सिन्हा निर्देश देलथि अछि जे विधिवत ढंग स स्वीकृत पद पर नियुक्त शिक्षक आ कर्मचारी क बैंक खाता क सूची आगामी 15 जनवरी तक शिक्षा विभाग कए उपलब्ध करा देल जाए। हुनकर अनुसार आब विश्वविद्यालय आ कालेज क एकाउंट एक ही बैंक मे खोलल जाएत। एकरा लेल सब विश्वविद्यालय कए बैंक आवंटित कैल जाएत। कालेज क बैंक खाता क संचालन मे बदलाव अनबाक सेहो प्रस्ताव अछि। 